SKRIFTLIG FORESPØRGSEL E-0433/01

af Hans Karlsson (PSE) til Kommissionen

(16. februar 2001)

Om: Skal livslang uddannelse ikke også omfatte voksne?

Livslang uddannelse er et begreb, som har fået en omfattende udbredelse og ligeledes stor tilslutning inden for Unionen. Det har det, fordi det er et middel, der gør det muligt for folk at følge med den udvikling, der sker, og således have mulighed for at beholde deres arbejde og derudover være rustede til at søge nye former for arbejde.

Livslang uddannelse kan imidlertid defineres på forskellig måde. Jeg mener ikke, at det er tilstrækkeligt, at en ansat til stadighed uddannes i tilslutning til sin arbejdsplads, men det må også være muligt at påbegynde f.eks. universitetsstudier langt oppe i de erhvervsaktive år. Det må det, for at der kan være en reel mulighed for at erhverve den samme kompetence, som yngre arbejdstagere har.

Med henvisning til ovenstående vil jeg derfor spørge Kommissionen, hvilke foranstaltninger den har til hensigt at træffe, for at også en person, der har mange år bag sig i arbejdslivet, får mulighed for livslang uddannelse på kvalificeret niveau?

Svar afgivet på Kommissionens vegne af Anna Diamantopoulou

(5. april 2001)

Kommissionen anerkender den afgørende rolle, som uddannelse spiller for Fællesskabets økonomiske og sociale udvikling. Retningslinjerne for beskæftigelsen fastlægger de politiske rammer for fremme af livslang uddannelse i forbindelse med målsætningerne i den europæiske beskæftigelsesstrategi. Efter Det Europæiske Råds møde i Lissabon, hvor man understregede behovet for at tilpasse de europæiske uddannelses- og erhvervsuddannelsessystemer, lægger man større vægt på livslang uddannelse og på at øge investeringen i menneskelige ressourcer.

Livslang uddannelse ses nu som en horisontal målsætning i beskæftigelsesstrategien med mere målrettede retningslinjer og en mere specifik forpligtelse til at udvikle omfattende strategier i nogle integrerede rammer for tilgangsvinklen og at fastsætte nye fælles mål. Strategierne skal omfatte udviklingen af tertiære systemer og efteruddannelse for voksne med henblik på at forbedre deres beskæftigelsesevne, tilpasningsevne og færdigheder samt deres deltagelse i det videnbaserede samfund. Anerkendelsen af kvalifikationer, tilegnet viden og færdigheder behandles specifikt i retningslinjerne for beskæftigelsen. Derfor har de ændringer, som er foreslået i retningslinjerne for beskæftigelsen for 2001(1), betydning for nye politiske foranstaltninger, og medlemsstaterne opfordres til specifikt at forpligte sig til at udvikle omfattende strategier for livslang uddannelse.

Derudover er dette aspekt et vigtigt budskab i memorandummet om livslang uddannelse(2), og Kommissionen forventer at fremsætte forslag på europæisk plan i sin handlingsplan til efteråret på baggrund af resultaterne af høringsprocessen om memorandummet om livslang uddannelse. I den sammenhæng er anerkendelsen af erhvervserfaring som en meritgivende eller adgangsgivende kvalifikation i forbindelse med videregående uddannelse et spørgsmål, som skal gøres til genstand for udvikling af politikker i Fællesskabet. Visse medlemsstater (Det Forenede Kongerige og senest Frankrig) har allerede indført anerkendelse af erhvervserfaring for personer, som ikke har en gymnasial uddannelse eller andre kvalifikationer, som giver adgang til videregående uddannelse. De kan altså således få adgang til videregående uddannelse eller merit for et år inden for et fagområde, som er relevant for deres erhvervserfaring.

Derudover beskæftiger man sig i forbindelse med en af de fælles foranstaltninger, som gennemføres i den nærmeste fremtid, med livsvarig anerkendelse, hvor anerkendelse af erfaring eller uddannelse skal være en af støttepillerne. Leonardo og Socrates/Grundtvig-nettene vedrørende anerkendelse skal også nævnes som fora for overvejelser og handlingsorienterede initiativer inden for dette område.

(1) Rådets afgørelse 2001/63/EF af 19. januar 2001 om retningslinjer for medlemsstaternes beskæftigelsespolitik for 2001 EFT L 22 af 24.1.2001.

(2) Memorandum om livslang uddannelse. Kommissionens arbejdsdokument, SEK(2000) 1832/30-10-2000.